b'\n_START_ARTICLE_\nMilwaukee, Wisconsin\n_START_SECTION_\nPovijest\n_START_PARAGRAPH_\nPodru\xc4\x8dje dana\xc5\xa1njeg Milwaukeeja u po\xc4\x8detku su nastanjivala indijanska plemena Fox, Mascouten, Potawatomi i Winnebago. Grad je ime dobio prema indijanskoj rije\xc4\x8di millioke, za koju se pretpostavlja da je zna\xc4\x8dila "dobra zemlja" ili "sastajali\xc5\xa1te kraj vode". Francuski misionari i trgovci prolazili su podru\xc4\x8djem u 17. i 18. stolje\xc4\x87u. Solomon Juneau, jedan od Francuza koji su se nastanili na tom podru\xc4\x8dju, godine 1818. preuzeo je trgova\xc4\x8dke poslove svog svekra, a 1833. osnovao grad na isto\xc4\x8dnoj obali rijeke Milwaukee. Godine 1846. Juneauovo se naselje ujedinilo sa susjednim naseljima, Kilbourn Townom i Walker\'s Pointom u grad Milwaukee, a Juneau je bio i prvi gradona\xc4\x8delnik; danas se u sredi\xc5\xa1tu grada nalazi njegov kip i replika njegove drvene ku\xc4\x87ice._NEWLINE_Njema\xc4\x8dki imigranti pridonijeli su pove\xc4\x87anju broja stanovnika tijekom \xc4\x8detrdesetih godina 19. stolje\xc4\x87a, kao i u desetlje\xc4\x87ima koja su slijedila. Milwaukee i danas ima velik broj njema\xc4\x8dko-ameri\xc4\x8dke populacije. Liberalna tradicija tih ljudi dovela je do socijalisti\xc4\x8dke vladavine u Milwaukeeju tijekom vi\xc5\xa1e desetlje\xc4\x87a 20. stolje\xc4\x87a, \xc5\xa1to je jedini takav slu\xc4\x8daj me\xc4\x91u ve\xc4\x87im gradovima SAD-a.\n_START_SECTION_\n\xc5\xa0port\n_START_PARAGRAPH_\nMilwaukee je dom nekoliko profesionalnih sportskih mom\xc4\x8dadi, od kojih je najpoznatija ko\xc5\xa1arka\xc5\xa1ka NBA mom\xc4\x8dad Milwaukee Bucks, za koju su nastupali Toni Kuko\xc4\x8d, Damir Markota, Roko Leni Uki\xc4\x87 i Andrew Bogut (australski Hrvat, koji je bio ujedno i prvi izbor na NBA draftu 2005.). Od ostalih mom\xc4\x8dadi tu su bejzbolska Milwaukee Brewers, hokeja\xc5\xa1ka Milwaukee Admirals, malonogometna Milwaukee Wave i nogometna Milwaukee Wave United.\n_START_SECTION_\nHrvati u Milwaukeeju\n_START_PARAGRAPH_\nU Milwaukeeju je svoje povjereni\xc5\xa1tvo imao hrvatski iseljeni\xc4\x8dki list Radni\xc4\x8dka obrana.'